
A   V   I   Z

asupra propunerii legislative privind modificarea şi completarea Legii nr. 21/1996, cu modificările şi completările ulterioare, Camera Deputaţilor fiind prima Cameră sesizată (PLx 184/2006).

În conformitate cu prevederile art. 95 din Regulamentul Camerei Deputaţilor, republicat, Comisia pentru politică economică, reformă şi privatizare a fost sesizată, spre dezbatere şi avizare cu propunerea legislativă privind modificarea şi completarea Legii nr. 21/1996, cu modificările şi completările ulterioare, Camera Deputaţilor fiind prima Cameră sesizată.

Potrivit prevederilor art. 61 din Regulamentul Camerei Deputaţilor, republicat, membrii Comisiei au examinat propunerea legislativă în şedinţa din 28 martie 2006.


Propunerea legislativă urmăreşte modificarea şi completarea Legii concurenţei nr. 21/1996, republicată, astfel încât, aşa cum se motivează în Expunerea de motive, membrii Consiliului Concurenţei să fie independenţi în exercitarea mandatului lor.


Astfel, membrii Consiliului Concurenţei sunt propuşi de Guvern şi numiţi de preşedintele României, cu toate că, una dintre cerinţele foarte importante ale Uniunii Europene este independenţa totală a Consiliului Concurenţei faţă de Executiv.


Guvernul nu susţine  adoptarea acestei iniţiative, apreciind că, dată fiind importanţa acestui act normativ în contextul Capitolului 6 – „Politica în domeniul concurenţei”, precum şi posibilitatea de activare a clauzelor de salvgardare specifice acestui capitol, orice modificare a Legii nr. 21/1996 necesită CONSULTAREA PREALABILĂ A COMISIEI EUROPENE.

În urma dezbaterilor, membrii Comisiei pentru politică economică, reformă şi privatizare au hotărât cu unanimitate de voturi ca proiectul de lege să fie respins.
                PREŞEDINTE,

     Mihai Tudose

         SECRETAR





    Vasile Cosmin Nicula
                                                                                                                       Consilier parlamentar

                                                                                                               

Alina Hodivoianu

